KLASA: UP/I-034-02/24-01/49

URBROJ: 711-02-02/02-2025-9

Zagreb, 12. ožujka 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Stanka Birina, OIB: …………..,** **člana uprave - direktora trgovačkog društva Leć d.o.o.**,na 74. sjednici održanoj 12. ožujka 2025., donosi sljedeću

 **ODLUKU**

1. **Istovremenim obnašanjem funkcije direktora trgovačkog društva AZZURRO-CRO d.o.o. i javne dužnosti člana uprave - direktora** **trgovačkog društva Leć d.o.o. u razdoblju od 25. prosinca 2021. do dana donošenja ove Odluke, obveznik Stanko Birin počinio je povredu članka 18. stavka 1. ZSSI-a.**
2. **Propustom prenošenja svojih upravljačkih prava na temelju udjela u kapitalu trgovačkog društva AZZURRO-CRO d.o.o. u kojem je jedini osnivač, na drugu osobu, osim na osobe iz članka 5. stavka 1. točke 6. ZSSI-a, ili na posebno tijelo u razdoblju od 25. prosinca 2021. do dana donošenja ove Odluke, obveznik Stanko Birin počinio je povredu članka 19. stavka 1. ZSSI-a.**
3. **Za povrede iz točaka I. i II. ove izreke, obvezniku Stanku Birinu izriče se opomena.**

Obrazloženje

Povjerenstvo je 7. svibnja 2024. po službenoj dužnosti otvorilo predmet protiv Stanka Birina, člana uprave - direktora trgovačkog društva Leć d.o.o., koji se vodi pod klasifikacijskom oznakom KLASA: UP/I-034-02/24-01/49, budući da je uvidom u imovinske kartice obveznika od 25. siječnja 2023. i 23. siječnja 2024. utvrđeno da je isti imatelj 100% udjela u trgovačkom društvu AZZURRO-CRO d.o.o. te da nije izvršio prijenos upravljačkih prava za vrijeme obnašanja javne dužnosti na drugu osobu.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), koji je bio na snazi do 24. prosinca 2021., spomenuti obveznici nisu bili utvrđeni dužnosnicima u smislu toga Zakona.

Stupanjem na snagu ZSSI-a dana 25. prosinca 2021. obveznicima navedenog Zakona postali su i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio, te je stoga Stanko Birin, povodom obnašanja dužnosti člana uprave - direktora trgovačkog društva Leć d.o.o., kojemu su osnivači Grad Vodice i Općina Tribunj, od 25. prosinca 2021. u obvezi postupati sukladno odredbama ZSSI-a.

U tijeku postupka izvršen je uvid u službenu bilješku od 26. travnja 2024., Registar obveznika, Registar imovinskih kartica, podatke sudskog registra nadležnog trgovačkog suda.

Povjerenstvo je odlukom od 21. siječnja 2025. u odnosu na obveznika Stanka Birina, člana uprave - direktora trgovačkog društva Leć d.o.o., utvrdilo postojanje pretpostavki za pokretanje postupka vezano za moguću povredu odredbe članka 18. stavka 1. ZSSI-a kojom je propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima, kao i odredbe članka 19. stavka 1. ZSSI-a kojom je propisano da će obveznik koji ima 5% i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Sukladno odredbi članka 42. stavka 1. ZSSI-a, Povjerenstvo je obveznika dopisom od 21. siječnja 2025. KLASA: UP/I-034-02/24-01/49, URBROJ: 711-02/02-2025-4, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Na navedeni dopis obveznik se očitovao dana 17. veljače 2025. U očitovanju obveznik navodi da se društvo AZZURRO-CRO d.o.o. ne bavi nikakvom djelatnošću više od 10 godina. Za navedeno društvo su u zakonskim rokovima predavana financijska izvješća (GFI obrasci) samo kako bi obveznik izbjegao plaćanje kazni, a žiro-račun društva je zatvoren 2021. godine što znači da društvo nije moglo obavljati poslovanje ni novčane transakcije jer nije u platnom prometu RH. Obveznik namjerava brisati predmetno društvo iz registra, ali to još nije moguće jer društvo ima otvoren dug prema HGK koji se kao takav vodi u Poreznoj upravi koja mu zbog toga ne može izdati potvrdu o nepostojanju duga koja potvrda je preduvjet za brisanje društva iz registra. Porezna uprava svake godine zbog zastare briše po jedno razdoblje duga. Prebacivanje upravljačkih prava za trgovačko društvo koje ne posluje, kako obveznik dalje navodi, i koje ne može sudjelovati u platnom prometu nije bilo moguće. Obveznik nije imao namjeru kršiti ZSSI, što se vidi i po tome što je naveo u imovinskoj kartici vlasništvo nad predmetnim trgovačkim društvom.

 Konačno, ponukan odlukom Povjerenstva, obveznik je pokrenuo postupak brisanja društva AZZURRO-CRO d.o.o. iz registra bez obzira na troškove koji ga očekuju. Uputio je i dopis Poreznoj upravi za brisanje duga na ime članarine HGK-u koji je u zastari. Također se obratio javnom bilježniku Borak Sachi radi pokretanja skraćenog postupka brisanja društva AZZURRO-CRO d.o.o.

 Obveznik je uz očitovanje dostavio:

 - Podatke iz jedinstvenog registra računa FINA-e, od 3. veljače 2025., iz kojeg dokumenta je vidljivo zatvaranje žiro računa društva AZZURRO-CRO d.o.o. i to datuma 17. lipnja 2021. (računa pri HPB d.d.), odnosno datuma 1. travnja 2019. (računa pri Jadranska banka d.d.);

 - Zamolbu Poreznoj upravi područnog ureda Šibenik od 11. veljače 2025. u kojem obveznik moli da se što prije stornira dug prema HGK na ime članarine iz 2018., a koji je u zastari;

- Zamolbu Poreznoj upravi područnog ureda Šibenik od 3. veljače 2025. u kojem obveznik moli da se što prije otpiše dug prema HGK na ime članarine, a radi pokretanja postupka brisanja iz sudskog registra;

- Dopis kojom HGK obavještava obveznika o visini duga društva AZZURRO-CRO d.o.o. na ime članarine u iznosu od 344,81 euro, kao i upute o načinu plaćanja tog duga;

Uvidom u podatke sudskog registra Trgovačkog suda u Zadru – stalne službe u Šibeniku utvrđeno je da je Stanko Birin jedini osnivač/član trgovačkog društva AZZURRO-CRO d.o.o. te da je direktor istoga trgovačkog društva od 15. listopada 1996.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Povjerenstvo nastavno na sve prethodno navedeno utvrđuje da je obveznik Stanko Birin u razdoblju od 25. prosinca 2021., kada je ZSSI stupio na snagu te kada je imenovani postao obveznikom toga Zakona, do dana donošenja ove Odluke uz obnašanje javne dužnosti člana uprave - direktora trgovačkog društva Leć d.o.o. obnašao funkciju direktora trgovačkog društva AZZURRO-CRO d.o.o., a kojim postupanjem je počinio povredu članka 18. stavka 1. ZSSI-a.

Također, utvrđeno je da obveznik Stanko Birin kao imatelj 100% udjela u trgovačkom društvu AZZURRO-CRO d.o.o. nije izvršio prijenos upravljačkih prava u tom trgovačkom društvu za vrijeme obnašanja javne dužnosti na drugu osobu, čime je počinio povredu članka 19. stavka 1. ZSSI-a.

Povjerenstvo je stoga donijelo odluku kao u točkama I. i II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 18. i članka 19. stavka 1., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to duljinu razdoblja u kojem je obveznik istovremeno obnašao funkciju direktora trgovačkog društva AZZURRO-CRO d.o.o. i javnu dužnost člana uprave - direktora trgovačkog društva Leć d.o.o., duljinu razdoblja u kojem obveznik nije izvršio prijenos upravljačkih prava u trgovačkom društvu AZZURRO-CRO d.o.o. za vrijeme obnašanja javne dužnosti na drugu osobu, potom okolnost da je trgovačko društvo AZZURRO-CRO d.o.o. neaktivno 10 godina, bez žiro računa i poslovne aktivnosti, kao i uzevši u obzir da je riječ o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obvezniku za povredu odredbe članka 18. stavka 1. i odredbe članka 19. stavka 1. ZSSI-a izreći opomenu.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stanko Birin, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana